Ramaphosa, Zuma: ‘Mandela was nié ŉ verraaier’Foto: Phando Jikelo/ANA Pres. Cyril Ramaphosa en sy voorganger, oudpres. Jacob Zuma, het Woensdag in die bresse getree vir oudpres. Nelson Mandela omtrent aantygings dat hy ŉ verraaier was tydens die onderhandelinge vir die land se oorgang na ŉ demokratiese bestel. Ramaphosa en Zuma het toesprake gelewer in Mvezo naby Mthatha, Mandela geboorteplek in die Oos-Kaap. Die Mzevo-stamhoof, Zwelivelile Mandla Mandela, het Ramaphosa en Zuma genooi om by die geleentheid te praat. Oudpres. Kgalema Motlanthe, Thabo Mbeki en FW de Klerk is ook genooi. Mbeki en De Klerk het nie die geleentheid bygewoon nie, maar ŉ toespraak van De Klerk is tydens die geleentheid gebeeldsend. In die toespraak het De Klerk gesê die land moet homself evalueer en reflekteer op die waardes wat Mandela aan elke persoon oorgedra het. Foto: Phando Jikelo/ANA Zuma het tydens sy toespraak gesê Mandela was nie ŉ verraaier nie en dat hy vir die land geveg het. Hy het gesê die versuim om te bou op die fondasie wat Mandela gelê het, het die bewerings dat hy ŉ verraaier was tot gevolg. “Madiba het politieke vryheid teweeggebring. As ons nie daarin slaag om dit te gebruik om ekonomiese vryheid te bevorder nie, kan ons nie vir Madiba blameer nie. Laat ons dan eerder onsself blameer.” Volgens Ramaphosa het Mandela die platform daargestel om die stryd verder te neem. “Madiba het ons nie verraai nie. Ek wil dit beklemtoon – Madiba het ons nie verraai nie. Mandela het dit nooit in hom gehad om oor enigiets verraad te pleeg nie.” Ramaphosa het diegene wat Mandela as ŉ verraaier uitkryt as “leunstoelrevolusionêre” bestempel. Hy het gesê Mandela sou baie bekommerd gewees het oor die herlewing van rassisme. “Daar is geen plek vir rassisme in Suid-Afrika nie, geen plek vir stamgebondenheid in ons land nie en geen plek vir etniese chauvinisme in die land van Nelson Mandela nie.”